**Szikszó Város Önkormányzat**

**Városüzemeltetési Bizottság**

**Szám: SZ/258-1/2020.**

**JEGYZŐKÖNYV**

Készült: 2020. február 11. napján 15.30 órakor a Szikszói Közös Önkormányzati Hivatal tárgyalójában megtartott Városüzemeltetési Bizottság ülésén.

**Jelen vannak: Városüzemeltetési Bizottság részéről:**

Marjai Pál elnök

Hetesi Gergely tag

Tóth Tibor tag

**Szikszói Közös Önkormányzati Hivatal részéről:**

Sváb Antal polgármester

Battáné dr. Tóth Zita jegyző

dr. Ruttkai Tímea szervezési, hatósági és humánigazgatási osztályvezető

Kriván Ildikó gazdálkodási osztályvezető

Juhász Lilla jegyzőkönyvvezető

Marjai Pál bizottsági elnök köszönti a jelenlévőket. Bejelenti, hogy az ülés határozatképes, azt megnyitja. Jegyzőkönyv hitelesítő személyére tesz javaslatot Tóth Tibor bizottsági tag személyében. A Városüzemeltetési Bizottság a jegyzőkönyv hitelesítőre tett javaslatot – 3 fő van jelen a szavazásnál – egyhangúlag 3 igen szavazattal elfogadta. A jegyzőkönyvet Juhász Lilla a Szikszói Közös Önkormányzati Hivatal dolgozója vezeti.

Marjai Pál bizottsági elnök javaslatot tesz az ülés napirendjére az alábbiak szerint:

NAPIREND:

1./ Szikszó Város Önkormányzat adósságot keletkeztető ügyleteiből eredő fizetési kötelezettségeinek megállapítása

2./ Szikszó Város Önkormányzat 2020. évi költségvetési rendeletének elfogadása

3./ Döntés a Szikszó belterület 2124 helyrajzi számú ingatlan önkormányzat részére történő felajánlásának elfogadásával kapcsolatban

4./ Döntés önkormányzati tulajdonban lévő ingatlanok eladásra történő meghirdetésével kapcsolatban

5./ Döntés belterületi ingatlanok megvásárlásával kapcsolatban

6./ Döntés a Szikszó, zártkert 4273/2 helyrajzi számú ingatlanra vonatkozó bérleti szerződés meghosszabbításáról

A bizottság a napirendre vonatkozó javaslatot – 3 fő van jelen a szavazásnál – egyhangúlag 3 igen szavazattal elfogadta és a fenti napirend szerint tartja ülését.

**NAPIREND:**

1./ Szikszó Város Önkormányzat adósságot keletkeztető ügyleteiből eredő fizetési kötelezettségeinek megállapítása

Marjai Pál elnök: az írásos anyag kiosztásra került az ülés elején. Megkéri Kriván Ildikó gazdálkodási osztályvezetőt, hogy egészítse ki az előterjesztést.

Kriván Ildikó osztályvezető: a költségvetés elfogadása előtt kötelező az ÁHT alapján a képviselő-testületnek jóváhagynia az önkormányzat adósságot keletkeztető ügyleteiből eredő kötelezettségeit. A tervezett beruházási hitel felvételénél is szükséges ennek megállapítása.

Marjai Pál bizottsági elnök szavazásra teszi fel az előterjesztést, melyet a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 1/2020.(II.11.) VüB Határozat**

**Tárgy: Szikszó Város Önkormányzat adósságot keletkeztető ügyleteiből eredő fizetési kötelezettségeinek megállapítása**

Szikszó Város Városüzemeltetési Bizottsága javasolja a Képviselő-testületnek, hogy határozzon úgy, hogy a saját bevételei összegét, valamint az adósságot keletkeztető ügyleteiből eredő fizetési kötelezettségeinek három évre várható összegét a mellékelt táblázatban bemutatottak szerint (*1. melléklet*) változatlan formában hagyja jóvá.

Felelős: a bizottság elnöke

Határidő: a következő bizottsági ülés

2./ Szikszó Város Önkormányzat 2020. évi költségvetési rendeletének elfogadása

Kriván Ildikó osztályvezető: a városi óvoda esetében két fő alkalmazott részére jár jubileumi jutalom ebben az évben, valamint tartalmazza a tervezet az óvónők ruházatához való hozzájárulást is. Az óvoda fűtésrendszere elavult, ami miatt a közüzemi díjak nagyon magasak. Mivel az egyik kazán elromlott, ki kellett cserélni, továbbá a villanyvezetékek kicserélése is szükséges. További egy kültéri játékra még szüksége lenne az óvodának, mert számítottak az alsóvadászi Biztos Kezdetház felszámolásából maradt kültéri játékra, amelyet már nem érte meg áttelepíteni. Állami támogatást kap az önkormányzat az óvoda működéséhez, de azt 21 millió forinttal ki kell egészítenie.

Sváb Antal polgármester: elmondja, hogy az óvodavezető felelősségteljesen gazdálkodik, az óvodai bálon lesz lehetőség az óvoda további támogatására.

Marjai Pál bizottsági elnök: kérdése nincs, az Intézményműködtető Központ esetében mire kell számítani?

Kriván Ildikó osztályvezető: az uszoda és a sportcsarnok részére vonatkozóan elmondja, hogy a dolgozók bérét tartalmazza az előterjesztésben található táblázat. A bevételi oldalon található a bértámogatásból befolyó összeg. A takarítónői munkakört nehéz betölteni, mert éjszaka is kell takarítani, így ebben az esetben a közfoglalkoztatás nem jöhet szóba. A beszerzésre kerülő alapanyagok, tisztítószerek vásárlásához szükséges költségeket, amik a működéshez szükségesek, szintén tartalmazza a táblázat. Az úszómedencék fűtése miatt jelentősek a közüzemi számlák. Az intézmény az uszoda udvarán található sportpályáért bérleti díját fizet az önkormányzat részére. Az egyéb szolgáltatások igénybevétele sorban található kiadások egy nagyobb kategória, sok kiadást lefed, a szemétszállítás is itt jelenik meg például. Az önkormányzatnak 22,5 millió támogatást kell hozzá tenni az uszoda működéséhez.

A könyvtárban 3 fő van alkalmazva jelenleg, a könyvtár épületének bérleti díja 3,6 millió forint egy évre. Az alkalmazottak bérére bértámogatást vesznek igénybe, 12.560.000.- forinttal kell megpótolnia a működését az önkormányzatnak, ehhez 6,9 milliót igényel a központi költségvetésből.

A Borok Háza esetében a dologi kiadások vannak felsorolva, a bérleti díjakból várható bevételeknek köszönhetően az egyedüli intézményrész jelenleg, amely fenntartja magát.

Az iroda működéséhez kapcsolódó költségek külön vannak feltűntetve a táblázatban. Az Inkubátorház közületi díjait az önkormányzat közvetlenül fizeti meg a szolgáltatók részére, valamint a bérleti díjakat is ide fizetik be a bérlők.

Az EFOP 3.2.2.-es pályázati forrásból 25 millió forintot igényelt az intézmény, ebben az évben zár a pályázat. Ehhez 8,5 millió forinttal kell hozzájárulnia az önkormányzatnak. Az intézmény saját bevétele 95 millió forint.

Marjai Pál bizottsági elnök: összességében a 100 milliós önkormányzati támogatással lett számolva, amit lecsökkentettek 80 millióra.

Hetesi Gergely tag: javasolja, hogy a bevételek növelését kellene előirányozni és nem a kiadások csökkentését.

Tóth Tibor tag: nevetségesnek találja például a Borokháza bérleti díját.

Kriván Ildikó osztályvezető: javasolja, hogy a képviselő-testület vizsgálja felül, határozza meg a bérleti díjakat.

Tóth Tibor tag: hatékonyabb lenne, bevételre lehetne szert tenni, ha az intézményvezető szervezné a bálokat az Inkubátorházban, és nem másnak adja ki az önkormányzat a helyiséget erre a célra. A műfüves pálya sem hoz elég bevételt, mégis a pálya állaga folyamatosan romlik. Ezt nem tudja elfogadni, szerinte ott is tornákat kellene szervezni, amely hozza a bevételt. A bérletek szigorú számadásúak? Az irodában a pénzügyes milyen formában dolgozik?

Kriván Ildikó osztályvezető: a pénzügyes megbízással van felvéve. A bérletek tudomása szerint szigorú számadásúak.

Marjai Pál bizottsági elnök: azt a részét is meg kell vizsgálni, hogy a sportcsarnokban a beosztás szerint, a Szikszó FC hetente 4 napot lefoglal, így e miatt nem tudják bérleti díjért másoknak kiadni. Ez durván heti 60 ezer forintos kiesést jelent átlagban az intézmény részére, hiszen a Szikszó FC térítésmentesen használja a sportcsarnokot.

Tóth Tibor tag: szerinte más nem fogja bérelni.

Kriván Ildikó osztályvezető: felújításra szorul a sportcsarnok, ezért nem lehet túl magas bérleti díjat kérni.

Tóth Tibor tag: a sportcsarnokért bérleti díjat kellene fizetnie a Szikszó FC-nek, és azt a működési keretéből levonni. A tavalyi költségvetéssel elszámoltak már a Szikszó FC vezetői?

Kriván Ildikó osztályvezető: nem számoltak el a tavalyi évről.

Sváb Antal polgármester: mindenképp meg kell kérni a Szikszó FC vezetőit, hogy készítsenek beszámolót az előző évi tevékenységükről.

Marjai Pál bizottsági elnök: jobb megoldás lenne, ha létrehoznának egy nagyobb egyesületet, például Szikszó Városi Sportegyesület néven, amelybe a foci is betagozódna.

Kriván Ildikó osztályvezető: a Közös Önkormányzati Hivatal vonatkozásában tartalmazza a kiosztott táblázat a dolgozók bérét, járulékait. Munkatörvény könyves és Ginop-os támogatással is vannak dolgozók felvéve. Munkába járáshoz kapcsolódó térítést egy fő kap a hivatalban. A cafetéria be van tervezve a köztisztviselők részére, valamint 1 millió forint van elkülönítve reprezentációra. Külön oszlopban szerepelnek a közterület-felügyelők és a kirendeltségekhez kapcsolódó kiadások. A dologi kiadások is megbontásra kerültek.

16 óra 37 perckor Sváb Antal polgármester távozik az ülésről.

Kriván Ildikó osztályvezető: az önkormányzat az adóerő-képessége miatt mindössze 43 millió forint támogatást kap a központi költségvetésből, így 148 millió forinttal kell hozzájárulnia a hivatal működéshez. A központi költségvetés 26 fő köztisztviselőt ismer el.

Marjai Pál bizottsági elnök: ezek mind megállapított összegek, amelyek a működéshez szükséges kiadásokat tartalmazzák.

Kriván Ildikó osztályvezető: az önkormányzat költségvetési tervében a személyi juttatás 16,5 millió forintot tesz ki. Ebből jelentős a Ginop-os foglalkoztatás, és tartalmazza a polgármester, alpolgármester, képviselők, a külső bizottsági tagok díjait, a költségtérítéseket, valamint van egy közbeszerzési bizottság, és a gépkocsivezető kap 20.000,- forint megbízási díjat havonta azért, hogy vasárnaponként az időseket elviszi templomba, erre Polgármester Úr kérte meg. Cafetéria csak Polgármester úr részére van betervezve, mert ő tartozik a köztisztviselői körbe. A reprezentációs kiadásokra 5 millió forint került betervezésre, ennek a teljesítése a tavalyi évben 20 millió forint volt. A dologi kiadások tekintetében alulterveztek a tavalyi év kiadásaihoz képest: ebből jelentősebb összeget tesz ki az „egyéb szolgáltatások” cím alatt szereplő kiadások, amelyben található a lakossági szemétszállítás, ami 30 millió forint kiadást jelent. A 2018. évi, és a 2019. évi személyszállítási díj nem került teljesítésre, így ez is be lett tervezve erre az évre. A köztemetésre 500 ezer forint, a települési támogatásra 5 millió forint van betervezve. A Szikszó Jegyre 30 millió forint, letelepedési támogatásra 5 millió forint, valamint tüzelő támogatásra is van egy keret elkülönítve. A Kistérségi Társulás működésére 4,5 milliós támogatást kell biztosítania az önkormányzatnak. A gazdasági társaságok esetében is tartalmazza a táblázat a szükséges keretet. Az Abaúj Tv részére is kevesebb a betervezett keret, az előző évi teljesítéshez képest. A Karolai kastély esetében a fenntartáshoz szükséges összeggel számoltak. A Szociális Misszió havi 110 millió forint támogatásra tart igényt az önkormányzattól. A Szikszó FC részére 4 millió forint forint lett betervezve. Civil szervezetek számára 5 millió forint keret lett betervezve. A három történelmi egyház részére 1-1 millió forint a támogatás összege ebben az évben. A kötelező tartalék 15 millió forint. Elmondja, hogy az ingatlanok vásárlására is kevesebb a betervezett keret. A bevételek között az állami támogatások összege szerepel, valamint az építményadót és az iparűzési adót tartalmazza. A kommunális adót július hónaptól lehet kivezetni teljesen. A gépjárműadóból származó bevétel 20 millió forint és egyéb bírságok kivetésére kerül sor az év folyamán. A MÁV karbantartási díjat fizet az önkormányzat részére a nagyállomás körüli munkálatokért, a bevételi oldalon szerepelnek még a sírhelymegváltásból származó bevételek, valamint olyan köztemetések költségei, amelyeket tovább számláznak más önkormányzat felé.

A pályázatok esetében elmondható, hogy a gyepes pályázatban, konzorciumban vesz részt az önkormányzat. Az oktatási alap 5 millió forintban lett megállapítva. Az önkormányzathoz tartozik a védőnői szolgáltatás ellátása, jelenleg három védőnői álláshely van a városban, az ő bérükre 17 millió forint támogatást nyújt az OEP, de ez nem elég a bérkiadásra sem.

Összesen 2.205.058.966,- Ft a költségvetés összege, ebből intézményi támogatás 358 millió forint.

Marjai Pál bizottsági elnök: a lakásbérleti díjaknál lát előző évről származó hiányzó bevételeket. Ezek a bevételek realizálhatóak az éven?

Battáné dr. Tóth Zita jegyző: felszólítják folyamatosan a bérlőket a fizetésre.

Kriván Ildikó osztályvezető: előfordult már, hogy végrehajtásra is sor került, de nem volt eredménye, mert nincs honnan behajtani a tartozást

Battáné dr. Tóth Zita jegyző: a szociális bérlakások szerződéseit felülvizsgálják az elkövetkező időben.

Kriván Ildikó osztályvezető: a kommunális adó behajtása nehezebb, az iparűzési adó esetében inkasszálásra kerül sor. Egyedül a Szatev Zrt., ami felszámolás alatt áll, van még függőben, amely esetében egy több mint 10 milliós kintlévőségről van szó. Mivel az iparűzési adó esetében bírságot vetnek ki, ezért általában azt befizetik.

Tóth Tibor tag: mennyi a kintlévőség összesen?

Kriván Ildikó osztályvezető: kommunális adó tekintetében több mint 20 millió forint a kintlévőség. Gépjárműadó nemfizetése esetén az autó kivonásra kerül.

Marjai Pál bizottsági elnök köszöni a tájékoztatást, módosító javaslat nem volt, szavazásra teszi fel a költségvetést, amelyet a bizottság – 3 fő van jelen az ülésen- egyhangúlag 3 igen szavazattal elfogadásra javasolja a képviselő-testületnek:

**SZIKSZÓ VÁROS ÖNKORMÁNYZAT KÉPVISELŐ-TESTÜLETÉNEK**

**…./2020.(II….) számú önkormányzati rendelete**

**az önkormányzat 2020. évi költségvetéséről**

Szikszó Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. § A rendelet hatálya**

(1) A rendelet hatálya a képviselő-testületre, annak bizottságaira, a közös önkormányzati hivatalra és az önkormányzat irányítása alá tartozó költségvetési szervekre (intézményekre) terjed ki.

**2. § A költségvetés bevételei és kiadásai**

(1) A képviselő-testület az önkormányzat 2020. évi költségvetését:

|  |  |
| --- | --- |
| **1 472 512 246 Ft** | **Költségvetési bevétellel** |
| **2 201 058 966 Ft** | **Költségvetési kiadással** |
| **-728 546 720 Ft**  **Ft**  **-728 546 720 Ft** | **Költségvetési egyenleggel**  **- ebből működési** (hiány,többlet)  **felhalmozási** (hiány,többlet) |

|  |  |
| --- | --- |
| **732 546 720Ft** | **Finanszírozási bevétellel** |
| **4 000 000 Ft** | **Finanszírozási kiadással** |
| **728 546 720 Ft** | **Finanszírozási egyenleggel** |

a bevételek és kiadások főösszegét **2 205 058 966** **Ft-ban** állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását önkormányzati szinten, továbbá a finanszírozási bevételeket és kiadásokat a rendelet *1.1. melléklete* alapján határozza meg a képviselő-testület.

(3) A bevételek és kiadások előirányzat-csoportok, kiemelt előirányzatok és azon belül kötelező feladatok, önként vállalt feladatok, államigazgatási feladatok szerinti bontásban az *1.2., 1.3., 1.4.* *mellékletek* szerint állapítja meg.

(4) A működési és felhalmozási bevételek és kiadások előirányzatai mérlegszerű bemutatását önkormányzati szinten a *2.1. és a 2.2. melléklet* részletezi.

(5) A működési hiány belső finanszírozásának érdekében a képviselő-testület az előző év(ek) költségvetési maradványának igénybevételét, rendeli el.

(6) A felhalmozási hiány finanszírozása érdekében az adott évi saját bevételek 20 %-át, de legfeljebb 10 millió forintot meghaladó fejlesztési célú adósságot keletkeztető ügylet megkötésére a Kormány hozzájárulása szükséges. Az adott évi saját bevételek 20 %-át, de legfeljebb a 10 millió forintot meg nem haladó fejlesztési célú adósságot keletkeztető ügylet esetében a hiány külső finanszírozása fejlesztési hitelből vagy az előző év(ek) költségvetési maradványának igénybevételével történik.

**3. § A költségvetés részletezése**

A Képviselő-testület az önkormányzat 2020. évi költségvetését részletesen a következők szerint állapítja meg:

(1) Az Önkormányzat adósságot keletkeztető ügyletekből és kezességvállalásokból fennálló kötelezettségeit a *3.* *melléklet* részletezi.

(2) Az Önkormányzat saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a *4. melléklet* tartalmazza.

(3) Az Önkormányzat 2020. évi adósságot keletkeztető fejlesztési céljait az *5.* *melléklet* részletezi.

(4) Az Önkormányzat költségvetésében szereplő beruházások kiadásainak beruházásonkénti részletezését a *6. melléklet* szerint határozza meg.

(5) Az önkormányzat költségvetésében szereplő felújítások kiadásait felújításonként a *7.* *melléklet* szerint részletezi.

(6) Az EU-s támogatással megvalósuló programokat és projekteket, valamint az önkormányzaton kívül megvalósuló projektekhez való hozzájárulást a *8. melléklet* szerint hagyja jóvá.

(7) A 2. § (1) bekezdésében megállapított bevételek és kiadások önkormányzati, közös hivatali, továbbá költségvetési szervenkénti megoszlását, és az éves (tervezett) létszám előirányzatot és a közfoglalkoztatottak létszámát költségvetési szervenként, feladatonként és azon belül kötelező feladatok, önként vállalt feladatok, államigazgatási feladatok szerinti bontásban a *9.1.-.9.4., mellékletek* szerint határozza meg.

(8) Az Önkormányzat a kiadások között **15.000.000.-Ft** általános tartalékot állapít meg.

**4. § A költségvetés végrehajtásának szabályai**

(1) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) Az Önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

(3) A költségvetési hiány csökkentése érdekében évközben folyamatosan figyelemmel kell kísérni a kiadások csökkentésének és a bevételek növelésének lehetőségeit.

(4) Az önkormányzat és az önkormányzat irányítása alá tartozó költségvetési szerveknél a jutalmazásra fordítható és kifizethető összeg nem haladhatja meg a rendszeres személyi juttatások előirányzatának 5 %-át. Ennek fedezetére a személyi juttatások évközi megtakarítása és a személyi juttatások előirányzatának növelésére fordítható forrás szolgálhat.

(5) Az önkormányzat és az önkormányzat irányítása alá tartozó költségvetési szerv állományába tartozó személy részére megbízási díj vagy más szerződés alapján díjazás a munkaköri leírása szerint számára előírható feladatra nem fizethető. Más esetben díjfizetésére a feladatra vonatkozóan előzetesen írásban kötött szerződés az Ávr. és a belső szabályzat szabályai szerint igazolt teljesítése után kerülhet sor. A szerződésben ki kell kötni, hogy a díj kizárólag abban az esetben illeti meg a költségvetési szerv állományába tartozó személyt, ha a szerződésben rögzített feladat mellett a munkakörébe tartozó feladatainak is maradéktalanul eleget tett

(6) Amennyiben a költségvetési szerv harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10%-át vagy a százötven millió forintot, az irányító szerv a költségvetési szervhez önkormányzati biztost jelöl ki.

(7) A költségvetési szerv vezetője e rendelet *10. mellékletében* foglalt adatlapon köteles a tartozásállományról adatot szolgáltatni. A költségvetési szerv az általa lejárt esedékességű elismert tartozásállomány tekintetében – nemleges adat esetén is – havonta a tárgyhó 25-i állapotnak megfelelően a tárgyhónapot követő hó 5-ig az önkormányzat jegyzője részére köteles adatszolgáltatást teljesíteni.

(8) Kiegészítő támogatás igényléséről a működőképességet veszélyeztető helyzet esetében a polgármester gondoskodik, külön képviselő-testületi döntés alapján.

(9) A finanszírozási bevételekkel és kiadásokkal kapcsolatos hatásköröket a Képviselő-testület gyakorolja.

(10) A Szikszói Városi Óvoda és Bölcsőde intézménybe járó gyermekek részére az intézményi térítési díjakról szóló 17/2019.(XII.19.) sz. önkormányzati rendelet szerint térítési díjkedvezményt biztosítunk.

(11) Az Oktatási, Kulturális, Sport és Szociális Alap felhasználásáról az Oktatási, Kulturális, Sport és Szociális Bizottság dönt, melynek összege 2020. évben **5.000.000.-**Ft. Az alapból finanszírozzuk a Bursa Hungarica ösztöndíj kiadásait, helyi ösztöndíj támogatások kiadásait.

**5. § Az előirányzatok módosítása**

1. Az Önkormányzat bevételeinek és kiadásainak módosításáról, a kiadási előirányzatok közötti átcsoportosításról a (2) bekezdésben foglalt kivétellel a Képviselő-testület dönt.

(2) A képviselő-testület az Önkormányzat bevételeinek és kiadásainak módosítását és a kiadási kiemelt előirányzatok közötti átcsoportosítás jogát a költségvetési főösszeg 10%-áig a polgármesterre átruházza. Egyéb esetekben a képviselő-testület a kiadási előirányzatok közötti átcsoportosítás jogát fenntartja magának.

(3) Az (2) bekezdésben foglalt átcsoportosításról a polgármester negyedévente köteles beszámolni, a költségvetés módosítására egyidejűleg javaslatot tenni. Az átruházott hatáskörű előirányzat-módosítási jogkör 2020. december 31-ig gyakorolható.

(4) A költségvetési szerv a költségvetése kiemelt előirányzatain belüli rovatok között átcsoportosítást hajthat végre.

(5) A képviselő-testület a költségvetési rendelet 5. § (2) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét. Ha év közben az Országgyűlés a hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

(6) A költségvetési szerv alaptevékenysége körében szellemi tevékenység szerződéssel, számla ellenében történő igénybevételére szolgáló kiadási előirányzat csak a személyi juttatások terhére növelhető.

(7) Amennyiben az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, arról a polgármester a képviselő-testületet tájékoztatja.

(8) A képviselő-testület által jóváhagyott kiemelt előirányzatokat valamennyi költségvetési szerv köteles betartani. Az előirányzat túllépés fegyelmi felelősséget von maga után.

(9) Az Önkormányzat saját forrásai terhére -a képviselő-testület hivatalánál foglalkoztatott köztisztviselők vonatkozásában- a közszolgálati tisztviselőkről szóló 2011. évi CXCIX. törvényben foglaltaktól eltérően az illetményalapot **49.000.-Ft**-ban állapítja meg.

**6. § A gazdálkodás szabályai**

(1) A költségvetési szervek rendeletben meghatározott bevételi és kiadási előirányzatai felett az intézmények vezetői előirányzat-felhasználási jogkörrel rendelkeznek.

(2) A költségvetési szervek az alapfeladatai ellátását szolgáló személyi juttatásokkal és az azokhoz kapcsolódó járulékok és egyéb közterhek előirányzataival minden esetben, egyéb előirányzatokkal a 85/2015. (IV.30) KT. számú képviselő-testületi határozattal elfogadott munkamegosztási megállapodásban foglaltaknak megfelelően rendelkezik.

(3) Valamennyi költségvetési szerv vezetője köteles belső szabályzatban rögzíteni a működéshez, gazdálkodáshoz kapcsolódóan a gazdálkodás vitelét meghatározó szabályokat, a mindenkor érvényes központi szabályozás figyelembe vételével, illetve a szükséges módosításokat végrehajtani. A szabályozásbeli hiányosságért, a felelősség a mindenkori intézményvezetőt terheli.

(4) A közös hivatal, valamint a költségvetési szervek az évközi előirányzat-módosításokról a jegyző által elrendelt formában kötelesek naprakész nyilvántartást vezetni.

**7. § A költségvetés végrehajtásának ellenőrzése**

(1) Az önkormányzati költségvetési szervek ellenőrzése a belső kontrollrendszer keretében valósul meg, melynek létrehozásáért, működtetésért és továbbfejlesztéséért az önkormányzat esetében a jegyző, az intézmények esetében az intézményvezető felelős.

(2) Az Önkormányzat a belső ellenőrzés kialakításáról megbízott szakértő útján gondoskodik. A megfelelő működtetésről és a függetlenség biztosításáról a jegyző köteles gondoskodni.

**8. § Záró és vegyes rendelkezések**

(1) Ez a rendelet a kihirdetést követő napon lép hatályba, de rendelkezéseit 2020. január 1. napjától kell alkalmazni.

3./ Döntés a Szikszó belterület 2124 helyrajzi számú ingatlan önkormányzat részére történő felajánlásának elfogadásával kapcsolatban

Marjai Pál bizottsági elnök: röviden ismerteti az előterjesztés tartalmát.

Battáné dr. Tóth Zita jegyző: ezt az ingatlant felajánlottak ajándékba az önkormányzatnak, gyakorlatilag egy telekről van szó.

Marjai Pál bizottsági elnök szavazásra teszi fel az előterjesztést, melyet a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 2/2020.(II.11.) VüB Határozat**

**Tárgy: Döntés a Szikszó belterület 2124 helyrajzi számú ingatlan önkormányzat részére történő felajánlásának elfogadásával kapcsolatban**

Szikszó Város Városüzemeltetési Bizottsága javasolja a Képviselő-testületnek, hogy fogadja el a Szikszó belterület 2124 helyrajzi számú, természetben 3800 Szikszó, Dolhai u. 3. szám alatti, „kivett lakóház, udvar” megnevezésű, összesen 498 m2 alapterületű ingatlan felajánlását Szikszó Város Önkormányzata részére.

Bízza meg Dr. Cserbáné Dr. Papp Éva jogi képviselőt az ajándékozási szerződés elkészítésével, hatalmazza fel a polgármestert az ajándékozási szerződés aláírására.

Felelős: a bizottság elnöke

Határidő: a következő bizottsági ülés

4./ Döntés önkormányzati tulajdonban lévő ingatlanok eladásra történő meghirdetésével kapcsolatban

Battáné dr. Tóth Zita jegyző: három önkormányzati ingatlanról van szó, ezekről kell döntést hoznia a képviselő-testületnek.

Marjai Pál bizottsági elnök: három határozati javaslat tartozik az előterjesztéshez, mindegyik ingatlan esetében készült értékbecslés. Azt javasolja, hogy ezeket az ingatlanokat adják el a jelentkezők számára. Szeretne kérni egy pontos kimutatást a Józsa Sándor által bérelt ingatlannal kapcsolatban, hogy lássák mennyit költött a bérlő az ingatlanra és mennyi bérleti díjat kellett volna befizetniük. Kéri, hogy az előterjesztések mellé ilyen esetekben helyszínrajzot, valamint olyan egyéb információkat csatoljanak, amelyek alapján felelősséggel el lehet dönteni az ingatlanok sorsát.

Marjai Pál bizottsági elnök szavazásra teszi fel az I. számú határozati javaslatot, melyet a bizottság - 3 fő van jelen a szavazásnál- egyhangúlag 3 igen szavazattal elfogadott és meghozta az alábbi határozatot:

**Szám: 3/2020.(II.11.) VüB Határozat**

**Tárgy: Döntés a Szikszó, belterület 116 helyrajzi számú ingatlan értékesítésre történő meghirdetésével kapcsolatban**

Szikszó Város Városüzemeltetési Bizottsága javasolja a Képviselő-testületnek, hogy értékesítésre hirdesse meg a kizárólagos tulajdonában lévő, Szikszó belterület 116 helyrajzi számú, természetben 3800 Szikszó, Bajcsy-Zs. E. u. 4. szám alatt található 68 m2 területű „kivett lakóház, udvar, gazdasági épület” megnevezésű ingatlant az előterjesztés mellékletét képező tartalommal.

Felelős: a bizottság elnöke

Határidő: a következő bizottsági ülés

A II. számú határozati javaslatot, melyet a bizottság - 3 fő van jelen a szavazásnál- egyhangúlag 3 igen szavazattal elfogadott és meghozta az alábbi határozatot:

**Szám: 4/2020.(II.11.) VüB Határozat**

**Tárgy: Döntés a Szikszó, belterület 9 helyrajzi számú ingatlan értékesítésre történő meghirdetésével kapcsolatban**

Szikszó Város Városüzemeltetési Bizottsága javasolja a Képviselő-testületnek, hogy értékesítésre hirdesse meg a kizárólagos tulajdonában lévő, Szikszó belterület 9 helyrajzi számú, természetben 3800 Szikszó, Táncsics u. 7. szám alatt található 280 m2 területű „kivett lakóház, udvar” megnevezésű ingatlant az előterjesztés mellékletét képező tartalommal.

Felelős: a bizottság elnöke

Határidő: a következő bizottsági ülés

A III. számú határozati javaslatot, melyet a bizottság -3 fő van jelen a szavazásnál- egyhangúlag 3 igen szavazattal elfogadott és meghozta az alábbi határozatot:

**Szám: 5/2020.(II.11.) VüB Határozat**

**Tárgy: Döntés a Szikszó, belterület 265 helyrajzi számú ingatlan értékesítésre történő meghirdetésével kapcsolatban**

Szikszó Város Városüzemeltetési Bizottsága javasolja a Képviselő-testületnek, hogy értékesítésre hirdesse meg a kizárólagos tulajdonában lévő, Szikszó belterület 265 helyrajzi számú, természetben 3800 Szikszó, Bajcsy-Zs. E. utcában található 29 m2 területű „kivett beépítetlen terület” megnevezésű ingatlant az előterjesztés mellékletét képező tartalommal.

Felelős: a bizottság elnöke

Határidő: a következő bizottsági ülés

5./ Döntés belterületi ingatlanok megvásárlásával kapcsolatban

Marjai Pál bizottsági elnök: két ingatlan szerepel az előterjesztésben, amelyből az egyik, az Egészségház mellett található, a tulajdonos felajánlotta azt megvételre az önkormányzatnak. Az itt található épület régóta üresen áll, nem tudják eladni évek óta, mert nagyon keskeny a porta, viszont az önkormányzat egy parkolót ki tudna alakítani ezen a területen, az Egészségházba érkezők részére. Az értékbecslő 3 millió forintra értékelte, de véleménye szerint nem ér 3 millió forintot ez a telek. Javasolja, hogy módosítsák a határozati javaslatot és ajánljanak fel a tulajdonosnak 1,8 millió forintot az ingatlanért. A másik ingatlan az Alsópincesoron található, ennek esetében pedig javasolja, hogy 200.000,- forintért vásárolja meg az önkormányzat az előterjesztésben található 250.000,- forint helyett.

Tóth Tibor tag: nem támogatja a Pázmány Péter téren található ingatlan megvásárlását, ez a terület nem alkalmas arra, hogy parkolót alakítsanak ki rajta. A pince vásárlását viszont támogatja.

Hetesi Gergely tag: támogatja a parkoló építését és szerinte sem ér az ingatlan 3 millió forintot.

Marjai Pál bizottsági elnök módosító javaslata az I. számú határozati javaslat esetében a következő: Szikszó Város Önkormányzatának Képviselő-testülete vásárolja meg a Szikszó belterület 107 helyrajzi számú, természetben 3800 Szikszó, Pázmány Péter tér 14. szám alatt található 1023 m2 területű „kivett lakóház, udvar, gazdasági épület” megnevezésű ingatlant 1.800.000.-Ft vételáron.

Marjai Pál bizottsági elnök szavazásra teszi fel módosító javaslatát, melyet a bizottság – 3 fő van jelen a szavazásnál – 2 igen és 1 nem szavazattal elfogad. A módosított határozati javaslatot a Bizottság – 3 fő van jelen a szavazásnál – 2 igen és 1 nem szavazattal elfogad és meghozza az alábbi határozatot:

**Szám: 6/2020.(II.11.) VüB Határozat**

**Tárgy: Döntés a Szikszó, belterület 107 helyrajzi számú ingatlan megvásárlásával kapcsolatban**

Szikszó Város Városüzemeltetési Bizottsága javasolja a Képviselő-testületnek, hogy vásárolja meg a Szikszó belterület 107 helyrajzi számú, természetben 3800 Szikszó, Pázmány Péter tér 14. szám alatt található 1023 m2 területű „kivett lakóház, udvar, gazdasági épület” megnevezésű ingatlant 1.800.000.-Ft vételáron.

Hatalmazza fel a polgármestert az adásvételi szerződés aláírására.

Az adásvételi szerződés elkészítésével bízza meg dr. Cserbáné dr. Papp Éva jogi képviselőt.

Felelős: a bizottság elnöke

Határidő: a következő bizottsági ülés

Marjai Pál bizottsági elnök módosító javaslata a II. számú határozati javaslat esetében a következő: Szikszó Város Önkormányzatának Képviselő-testülete vásárolja meg a Szikszó belterület 2131 helyrajzi számú, természetben 3800 Szikszó, Alsópince sor 3. szám alatt található 60 m2 területű „kivett présház” megnevezésű ingatlant 200.000.-Ft vételáron.

Marjai Pál bizottsági elnök szavazásra teszi fel módosító javaslatát, melyet a bizottság – 3 fő van jelen a szavazásnál – egyhangúlag 3 igen szavazattal elfogad.

A módosított határozati javaslatot a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 7/2020.(II.11.) VüB Határozat**

**Tárgy: Döntés a Szikszó, belterület 2131 helyrajzi számú ingatlan megvásárlásával kapcsolatban**

Szikszó Város Városüzemeltetési Bizottsága javasolja a Képviselő-testületnek, hogy vásárolja meg a Szikszó belterület 2131 helyrajzi számú, természetben 3800 Szikszó, Alsópince sor 3. szám alatt található 60 m2 területű „kivett présház” megnevezésű ingatlant 250.000.-Ft vételáron.

Hatalmazza fel a polgármestert az adásvételi szerződés aláírására.

Az adásvételi szerződés elkészítésével bízza meg dr. Cserbáné dr. Papp Éva jogi képviselőt.

Felelős: a bizottság elnöke

Határidő: a következő bizottsági ülés

6./ Döntés a Szikszó, zártkert 4273/2 helyrajzi számú ingatlanra vonatkozó bérleti szerződés meghosszabbításáról

Marjai Pál bizottsági elnök: egy antennáról van szó az előterjesztésben, amelynek esetében érkezett egy vételi ajánlat. Nem tartja célszerűnek ezt a megoldást, támogatja az előterjesztésben szereplő javaslatot elfogadni, tehát a szolgáltató továbbra is vegye azt bérbe az önkormányzattól.

Marjai Pál bizottsági elnök szavazásra teszi fel az előterjesztést, melyet a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 8/2020.(II.11.) VüB Határozat**

**Tárgy: Döntés a Szikszó, zártkert 4273/2 helyrajzi számú ingatlanra vonatkozó bérleti szerződés meghosszabbításáról**

Szikszó Város Városüzemeltetési Bizottsága javasolja a Képviselő-testületnek, hogy határozzon úgy, hogy a Szikszó, zártkert 4273/2 hrsz-ú ingatlanra vonatkozó, a Szikszó Város Önkormányzata és a Vodafone Magyarország Zrt. között fennálló bérleti szerződést annak lejárta (vagyis 2022. június 30. napja) után újabb 7,5 évvel meghosszabbítja.

Hatalmazza fel a polgármestert a bérleti szerződés meghosszabbításának aláírására.

Felelős: a bizottság elnöke

Határidő: a következő bizottsági ülés

Marjai Pál elnök megköszöni a részvételt, az ülést bezárja.

Jegyzőkönyv lezárva 16 óra 20 perckor.

Kmf.

Marjai Pál Tóth Tibor

bizottsági elnök hitelesítő